KIRJALLINEN KYSYMYS E-1554/01 esittäjä(t): María Rodríguez Ramos (PSE) komissiolle. Lämpövoimalan rakentaminen Tordesillasiin, Espanjaan.



Virallinen lehti nro 364 E , 20/12/2001 s. 0145 - 0146



KIRJALLINEN KYSYMYS E-1554/01 esittäjä(t): María Rodríguez Ramos (PSE) komissiolle (28. toukokuuta 2001) Aihe: Lämpövoimalan rakentaminen Tordesillasiin, Espanjaan Monikansallinen amerikkalainen yritys Enron haluaa rakentaa Tordesillasin lähistölle kaasu- ja dieselöljykäyttöisen 800 megawatin lämpövoimalan, joka yhtiön antamien tietojen mukaan päästää ilmakehään vuosittain 2 540 000 tonnia hiilidioksidia (pääasiallinen syy ilmastonmuutokseen), 2 100 tonnia typpioksidia, 191 tonnia rikkidioksidia, 545 tonnia hiilimonoksidia ja muita saasteita. Tämä hanke aiotaan toteuttaa autonomisella alueella, joka tuottaa energiaa kolminkertaisesti yli oman tarpeensa. Se tuottaa siis selvästi liikaa. Voimala sijaitsisi vain kahden kilometrin päässä Tordesillasista, jonka väkiluku on 8 000, ja viiden kilometrin päässä Valladolidin maakunnan ainoasta luonnonsuojelualueesta, Riberas de Castronuñon luonnonpuistosta, ja vain muutaman kilometrin päässä Rueda-viiniä tuottavista viinitarhoista. EU sitoutui Kiotossa vähentämään hiilidioksidipäästöjä 8 prosentilla vuoden 1990 tasosta. Espanja ei saa ylittää tiettyjä päästörajoja vuoteen 2010 mennessä (1,15 kertaa vuoden 1990 taso). Jos Tordesillasin lämpövoimala rakennetaan, yhtiön oman arvion mukaan vuosittaiset hiilidioksidipäästöt olisivat yli 2,6 miljoonaa tonnia, mikä merkitsisi 10 prosentin lisäystä Kastilia ja Leónin kaasupäästöjen kokonaismäärään, eikä Espanja kykenisi siten saavuttamaan Kiotossa asetettuja tavoitteita? Onko komissiolla käytettävissään jokin aktiivinen valvontajärjestelmä, jonka avulla voidaan estää jäsenvaltioita sallimasta sellaisten uusien voimalaitosten rakentamista, jotka tekevät mahdottomaksi Kiotossa sovittujen tavoitteiden saavuttamisen? Margot Wallströmin komission puolesta antama vastaus (24. heinäkuuta 2001) Komissio ei voi oikeudellisen asemansa perusteella määrätä jäsenvaltioita noudattamaan tiettyä energiantuotantopolitiikkaa. Energialähteiden valinta kuuluu jäsenvaltioiden toimivaltaan. Kioton pöytäkirja ei ole vielä laillisesti sitova sopimus, joten jäsenvaltioita ei voi pakottaa toimimaan sen perusteella. Jäsenvaltiot päättävät, mitä keinoja ne haluavat käyttää saavuttaakseen poliittisesti sovitut päästöjen vähennyksiä koskevat tavoitteet. Tietyissä olosuhteissa uudet voimalaitokset voivat auttaa vähentämään kasvihuonekaasupäästöjä. Näin voi tapahtua esimerkiksi silloin, kun uudet tehokkaat voimalaitokset, joissa käytetään vähemmän hiilidioksia (CO2) aiheuttavia polttoaineita (esimerkiksi kaasua), korvaavat vanhat tehottomat voimalaitokset, joissa on käytetty polttoaineena suhteellisen paljon hiilidioksidia aiheuttavaa hiiltä (niin sanottu fuel switch effect, polttoaineen vaihdon vaikutus). On huomattava, että yhteisön suuria polttolaitoksia koskevassa lainsäädännössä, jota uudistetaan parhaillaan, voimalaitosten on noudatettava päästöstandardeja esimerkiksi rikkipäästöjen (SO2) ja typenoksidien (NOX) suhteen. Yhteisön CO2-päästöjen ja muiden kasvihuonekaasupäästöjen jatkuva tarkkailu toteutetaan voimassa olevalla, yhteisön CO2-päästöjen ja muiden kasvihuonekaasupäästöjen valvontajärjestelmästä tehdyn päätöksen 93/389/ETY(1) muuttamisesta 26 päivänä huhtikuuta 1999 tehdyllä neuvoston päätöksellä 1999/296/ETY. Kyseisessä päätöksessä velvoitetaan jäsenvaltiot toimittamaan komissiolle vuosittain tiedot kasvihuonekaasupäästöistään, politiikastaan ja toimenpiteistään. Lisäksi komission on arvioitava nämä tiedot ja julkaistava vuosittain seurantaraportteja, joissa selvitetään arviontiprosessin tulokset, mukaan luettuna jäsenvaltioiden todellinen ja ennakoitu kehitys. Komissio kehottaa jäsenmaita tekemään tarvittavat päätökset ja toteuttamaan tehokasta politiikkaa sekä muita toimenpiteitä, joiden avulla yhteisö saavuttaa sovitut kasvihuonekaasupäästöjen vähentämistä koskevat tavoitteet. Komissio kehittää myös ehdotuksia uusiksi yhteisiksi ja koordinoiduiksi politiikoiksi ja toimenpiteiksi. Europpalaisen ilmastonmuutosohjelman (ECCP) raportti on luettavissa osoitteessa http://www.europa.eu.int/comm/environment/climat/eccp.htm. Raporttia seuraa myöhemmin tänä vuonna tiedonanto, jossa esitetään konkreettisia ehdotuksia uusiksi yhteisiksi ja koordinoiduiksi politiikoiksi ja toimenpiteiksi ilmastonmuutosten ehkäisemiseksi. (1) EYVL L 117, 5.5.1999.